Muutettu ehdotus: Euroopan parlamentin ja neuvoston direktiivi rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (komission EY:n perustamissopimuksen 250 artiklan 2 kohdan nojalla esittämä) /* KOM/2000/0777 lopull. - COD 2000/0068 */



Virallinen lehti nro 096 E , 27/03/2001 s. 0279 - 0288



Muutettu ehdotus: EUROOPAN PARLAMENTIN JA NEUVOSTON DIREKTIIVI rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (komission EY:n perustamissopimuksen 250 (2) artiklan nojalla esittämä) PERUSTELUT A. Menettely Komissio esitti maaliskuussa 1999 ehdotuksen Euroopan parlamentin ja neuvoston direktiiviksi rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (KOM(2000)162 - C5-0165/2000 - 2000/0068(COD)). Ehdotus jätettiin hyväksyttäväksi Euroopan yhteisön perustamissopimuksen 251 artiklassa määrätyn yhteispäätösmenettelyn mukaisesti. Talous- ja sosiaalikomitea antoi myönteisen lausuntonsa ehdotuksesta 20.-21. syyskuuta 2000. Euroopan parlamentin antoi lausuntonsa ensimmäisessä käsittelyssä 4. lokakuuta. Parlamentti hyväksi tuolloin kertomuksen sekä 26 tarkistusta, joista komissio hyväksyi 15 sellaisenaan ja 10 osittain tai sanamuotomuutoksin. Komissio muutti edellä mainittua ehdotusta tarkistusten perusteella ja perustamissopimuksen 250 artiklan 2 kohdan mukaisesti. Muutokset ja lisäykset on merkitty ehdotustekstiin lihavoinnilla ja alleviivauksella, poistot yliviivauksella. Direktiivin 95/53/EY muutosten osalta komission ehdotukseen on lisätty kokonaan uusia kohtia, jotka on tämän vuoksi sekä lihavoitu että alleviivattu. Oikeudellisen johdonmukaisuuden vuoksi komission ehdotuksen 1 artiklaan on lisätty direktiivin 95/53/EY joidenkin alkuperäisten osien poistamista koskevat kohdat. B. Muutosten selitykset (1) Komiteamenettely Komissiolle uskotun toimivallan osalta hyväksyttiin tarkistus 3, koska siinä korostetaan tarvetta antaa komissiolle toimivaltaa toteuttaa suojatoimenpiteitä. Komissio katsoi, että tarkistuksen 17 toisen osan sanamuotoa oli muutettava vahingollisten tuotteiden palauttamista koskevan vastuun täsmentämiseksi. (2) Määritelmät Komissio hyväksyi useimmat määritelmiä koskevat tarkistukset, sillä määritelmät saatiin siten laajemmiksi ja kattavammiksi. Tällaisia tarkistuksia ovat esimerkiksi tarkistukset 2, 15, 16, 18 (ensimmäinen osa), 19 (toinen luetelmakohta), 20 ja 21. Oikeusvarmuuden parantamiseksi komissio poisti myös viittauksen "välittömään" uhkaan. Sen sijaan riskiä määrittävän sanan "välitön" poistamista ei hyväksytty tarkistusten 2, 14, 17 (ensimmäinen luetelmakohta) ja 19 osalta, sillä tarkistukset eivät olleet yhdenmukaisia yleistä tuoteturvallisuutta koskevan neuvoston direktiivin 92/59/ETY muuttamista koskevan ehdotuksen KOM(2000)132 kanssa. On tärkeää, että paikallisella tasolla säilytetään tiettyä harkintavaltaa, koska kaikki vaarat eivät edellytä välitöntä toimintaa. (3) Tarkastukset Komissio hyväksyi virallista tarkastusta koskevat tarkistukset ja erityisesti tarkistukset 7 ja 23, koska niissä täsmennetään virallisiin tarkastuksiin liittyvän salassapitovelvollisuuden rajoja, ja tarkistuksen 10, koska siinä korjataan epäjohdonmukaisuus, jolla ei enää ole perusteita. Onkin selvää, että epäselvissä tapauksissa on aina tehtävä tarkastus. Lisäksi komissio hyväksyi tarkistuksen 24 sanamuotomuutoksella, jossa täsmennetään, että komissio tekee tarkastuksensa yhteistyössä tarkastuksen kohteena olevan jäsenvaltion toimivaltaisten viranomaisten kanssa. Ryhmä, joka koostuu komission tarkastajista ja vastaavista toimivaltaisista viranomaisista, voi siis tarkastaa laitoksia ilman ennakkovaroitusta. (4) Avoimuus Komissio hyväksyi muutokset 4,11, 18 (kolmas luetelmakohta), 22, 24 ja 25, koska niissä painotetaan tarvetta informoida Euroopan parlamenttia ja siten lisätä avoimuutta ja kansalaisten luottamusta toimielimiin. (5) Ilmoitusjärjestelmä Komissio hyväksyi myös tarkistuksen 6, sillä siinä täsmennetään, että henkilöiden ja toimijoiden velvoite ilmoittaa vaaroista on kansalaisvelvollisuus eikä sitä pidä käsittää kehotukseksi ilmiantoon. Komissio on yhtä mieltä Euroopan parlamentin kanssa siitä, että tietoa on hätätilanteissa annettava välittömästi, kuten tarkistuksissa 18 ja 21 korostetaan. Komissio hyväksyi myös tarkistuksen 5 ensimmäisen osan, sillä se katsoo, että yleistä tuoteturvallisuutta koskevan direktiivin 92/59/ETY mukaista nykyistä nopea tiedonvaihtojärjestelmää olisi muokattava kattamaan rehuala. Komissio kuitenkin hylkäsi kaksi muuta tätä asiaa koskevaa tarkistusta (tarkistuksen 5 toisen virkkeen ja tarkistuksen 22 ensimmäisen virkkeen). (6) Kielelliset parannukset Ehdotusta on muutettu niin, että siinä otetaan huomioon Euroopan parlamentin esittämät tarkistukset, joita pidettiin pelkästään kielellisinä (esimerkiksi tarkistukset 8, 9, 12 ja 13). Lisäksi nykyisessä ehdotuksessa on noudatettu parlamentin tarkistusta 2, jossa korjataan epäjohdonmukaisuudet ihmisten ja eläinten terveyttä sekä ympäristöä koskevissa sanamuodoissa, sekä tarkistusta 26, joka koskee yhteensovitetun tarkastusohjelman oikeudellista muotoa. 2000/0068 (COD) Muutettu ehdotus: EUROOPAN PARLAMENTIN JA NEUVOSTON DIREKTIIVI rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 152 artiklan 4 kohdan b alakohdan, ottavat huomioon komission ehdotuksen [1], [1] EYVL... ottavat huomioon talous- ja sosiaalikomitean lausunnon [2], [2] EYVL... ottaa huomioon alueiden komitean lausunnon [3], [3] EYVL... noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Eläinten ruokintaan tarkoitettujen tuotteiden turvallisuudesta on tullut merkittävä huolenaihe, ja on tarpeen varmistaa, että markkinoille saatetut eläinten ruokintaan tarkoitetut tuotteet ovat turvallisia. Rehujen virallisen valvonnan järjestämistä koskevista periaatteista 25 päivänä lokakuuta 1995 annetun neuvoston direktiivin 95/53/EY [4] tavoitteena on edistää tämän tavoitteen toteutumista. Direktiivi 95/53/EY on tarpeen muuttaa seuraavista syistä. [4] EYVL L 265, 8.11.1995, s. 17. (2) Koska neuvoston direktiivi 74/63/ETY [5] on korvattu haitallisista aineista ja tuotteista eläinten ruokinnassa 22 päivänä huhtikuuta 1999 annetulla neuvoston direktiivillä 1999/29/EY [6], on viittaukset direktiiviin 74/63/ETY muutettava. [5] EYVL L 38, 11.2.1974, s. 31. Direktiivi sellaisena kuin se on viimeksi muutettuna komission direktiivillä 98/60/EY (EYVL L 209, 25.7.1998, s. 50). [6] EYVL L 115, 4.5.1999, s. 32. (3) Eläinten ruokinnassa käytettäviksi tarkoitettujen tuotteiden liikkuvuuden osalta on tarpeen yhdenmukaistaa eläinten ruokinnassa käytettäväksi tarkoitettujen tuotteiden määritelmät uudemman yhteisön lainsäädännön kanssa. (4) On vahvistettava säännöt eläinten rehujen virallisen valvonnan järjestämisestä, kun otetaan huomioon, että käytössä olevat tuotteet ovat luonteeltaan hyvin erilaisia, että kauppaa käydään erittäin suurilla määrillä tuotteita, että alan rakenne on yhtenäinen ja erityisesti että on tarpeen varmistaa eläinten rehun terveellisyys ja elintarvikkeiden laatu. (5) Yhteisön sisäisessä kaupassa olisi painotettava alkuperämaassa tapahtuvia tarkastuksia; silloin, kun on syytä epäillä sääntöjenvastaisuutta, tarkastus voi kuitenkin tapahtua kesken tuotteen kuljetuksen tai tuotteen määräpaikassa. (6) Tarkastukset voivat eri jäsenvaltioissa olla eri viranomaisten vastuulla; tämän vuoksi on tarpeen julkaista kunkin jäsenvaltion alan toimivaltaisten viranomaisten luettelo, josta käy ilmi viranomaisten toimivalta-alue ja laboratoriot, jotka ovat toimivaltaisia tekemään mainittuihin tarkastuksiin liittyviä analyyseja. (7) Hiljattain on esiintynyt kahdesti rehuaineiden ja rehun vakava dioksiinisaastuminen. Näistä tapauksista saatujen kokemusten perusteella vaikuttaa olevan tarpeen kehittää suojatoimenpiteiden toteuttamiseen ja tietojen vaihtamiseen jäsenvaltioiden ja komission välillä liittyviä menettelyjä niitä tilanteita varten, joissa havaitaan, että eläinten rehuksi tarkoitetut tuotteet eivät ole säännösten mukaisia tai että kansanterveyttä, eläinten terveyttä tai ympäristöä uhkaa vaara. (8) Elintarvike- ja rehuketjun dioksiinisaastumisen jälkeen tehdyn komission tarkastuskäynnin tuloksena havaittiin toiminnallisia puutteita dioksiinikriisin hallinnassa. Saadun kokemuksen perusteella on tarpeen ottaa käyttöön säännöksiä, joiden mukaan jäsenvaltioilla on oltava varosuunnitelmat rehualalla esiintyvien kiireellisten tilanteiden hallitsemiseksi. Tällaiset varosuunnitelmat ovat myös tarpeen tarvittavien tietojen asianmukaiseksi keräämiseksi. (9) Jos jossain jäsenvaltiossa havaitaan vahingollisesta rehusta johtuva vakava uhka ihmisten ja eläinten terveydelle sekä ympäristölle, on välttämätöntä, että komissio pystyy toteuttamaan kaikki tarvittavat varotoimenpiteet kansanterveyden ja eläinten terveyden sekä ympäristön suojelemiseksi. Näin ollen komission on erityisesti pystyttävä keskeyttämään kaupankäynti ja vienti kaikista asianomaisista jäsenvaltioista tai osasta niitä ja/tai vahvistamaan erityisedellytykset asianomaisille tuotteille tai aineille. (10) Komission on pystyttävä toteuttamaan väliaikaisia suojatoimenpiteitä, joita sovelletaan elintarvikeketjun alkuvaiheessa erityisesti rehuaineiden ja rehun osalta, jotta vaaratekijöiden leviämisen ehkäisemistä voidaan tehostaa. Tällainen tehokkuus riippuu myös näiden väliaikaisten suojatoimenpiteiden yhtäläisestä soveltamisesta koko yhteisössä. (11) Direktiivissä 1999/29/EY vahvistetaan enimmäismäärät eräille haitallisille aineille ja tuotteille, joiden läsnäoloa joissakin rehuaineissa tai rehussa ei voida sulkea täysin pois. (12) Direktiivillä 1999/29/EY on otettu virallisella tarkastustasolla käyttöön järjestelmä, joka mahdollistaa sen, että toimijat voivat ilmoittaa jäsenvaltioille kaikissa rehun valmistusketjun vaiheissa tapauksista, jotka eivät ole edellä mainitun haitallisista aineista ja tuotteista eläinten ruokinnassa annetun direktiivin mukaisia. Tällä hetkellä velvollisuus ilmoittaa asiasta muille jäsenvaltioille ja komissiolle koskee ainoastaan muihin jäsenvaltioihin todennäköisesti lähetettävää rehuaine- tai rehuerää, joka ei ole direktiivin mukainen. (13) Tällaisen tietojärjestelmän sisällyttäminen direktiiviin 95/53/EY on tarpeen, jotta direktiiviä voidaan vastaisuudessa soveltaa kaikkiin tapauksiin, joissa jokin tuote vaarantaa kansanterveyden, eläinten terveyden tai ympäristön, ja jotta tarkastusjärjestelmää kehitetään kokonaisuudessaan. (14) Vaikka onkin vaikea luetella kaikkia biologista tai kemiallista alkuperää olevia mahdollisesti vaarallisia tartuntoja, jotka voivat aiheutua onnettomuudesta tai lainvastaisesta toiminnasta ja jotka voivat vaikuttaa eläinten ruokinnassa käytettävään tuotteeseen, on suositeltavaa, että ajankohtaisen tieteellisten havaintojen perusteella laaditaan ohjeellinen luettelo biologisista ja kemiallisista vierasaineista, kuten on tehty haitallisia aineita ja tuotteita koskevan direktiivin kohdalla. (15) On otettava huomioon virheellisistä merkinnöistä johtuvat tai käsittelyn, kuljetuksen, varastoinnin taikka jalostuksen aikana syntyvät vaaratekijät. (16) Tarkastusjärjestelmän ja asianomaisten tarkastustoimenpiteiden tehostamiseksi jäsenvaltioiden on todettava saastumisen luonne ja laajuus ja toteutettava kaikki mahdolliset toimet saastumisen alkuperän tunnistamiseksi ja muiden mahdollisten saastumisen muotojen havaitsemiseksi. (17) Direktiivissä 95/53/EY säädetään, että jäsenvaltioiden on toimitettava komissiolle tiedot kunakin vuonna tehtyjen tarkastusten tuloksista ensimmäisen kerran ennen 1 päivää huhtikuuta 2000. Siinä säädetään myös, että komissio käyttää näitä kertomuksia laatiakseen yhteenvetona koko yhteisössä tehtyjä tarkastuksia koskevan kokonaiskertomuksen, johon liitetään ehdotus seuraavan vuoden yhteensovitetusta tarkastusohjelmasta. Jäsenvaltioiden ja komission on otettava huomioon tiedot saastunnasta, joka vaikuttaa eläinten ruokinnassa käytettävän tuotteen turvallisuuteen, vahvistaessaan yhteensovitetun vuotuisen tarkastusohjelman painopisteet. Kaikkia kansanterveydelle, eläinten terveydelle ja ympäristölle aiheutuvia vaaroja koskevia tietoja, jotka liittyvät eläinten ruokinnassa käytettäviksi tarkoitettujen tuotteiden liikkuvuuteen ja käyttöön, voidaan arvioida paremmin, jos nämä tiedot toimitetaan yhdenmukaistetussa ja standardisoidussa muodossa. Näin ollen on aiheellista valvoa tiettyjä saastuntoja, tiettyjen tuotteiden saastumista ja vaaratekijöitä mahdollisesti synnyttäviä menettelyjä. (18) Eläinten ruokinnassa käytettävien tuotteiden turvallisuuden takaamiseksi valvontaohjelmia on sovellettava yhteisön tasolla yhtäläisesti ja yhdenmukaisesti. Päätöksen tasoinen säädös antaa täytäntöönpanosta paremmat takeet kuin suositus. Tämä on otettava huomioon yhteensovitettuja valvontaohjelmia laadittaessa. (19) Yleisestä tuoteturvallisuudesta annetun neuvoston direktiivin 92/59/ETY [7] nojalla on kiireellisten tilanteiden varalta otettu käyttöön tietojenvaihtomenettelyjä. Tiettyjen muutosten jälkeen tällaisia menettelyjä voidaan käyttää yhdenmukaistettaessa ja tehostettaessa eläinten ruokintaan liittyvien kiireellisten tietojen vaihtoa. [7] EYVL L 228, 11.8.1992, s. 24. (19a) Henkilöiden tai toimijoiden velvoitetta ilmoittaa viranomaisille rehuaine- tai rehuerästä, joka aiheuttaa vakavan vaaran eläinten ja/tai ihmisten terveydelle ja/tai ympäristölle, ei pidä käsittää kehotukseksi ilmiantoon, vaan se on miellettävä ennen kaikkea toimenpiteeksi, jolla valvontayksiköt voivat toteuttaa vaadittavat toimet erän poistamiseksi markkinoilta. (19b) Jäsenvaltioiden on edellytettävä, että tarkastuksia suorittavat virkamiehet ovat velvollisia pitämään salassa tiedot, joiden paljastaminen voisi todennäköisesti vahingoittaa yrityksen toimintaa. Liikesalaisuuksien suojaaminen ei kuitenkaan saa estää sitä, että yleisen edun mukaiset ympäristö- ja terveysnäkökohtia koskevat tiedot ovat julkisia. OVAT ANTANEET TÄMÄN DIREKTIIVIN: 1 artikla Muutetaan direktiivi 95/53/EY seuraavasti: 1. Korvataan 2 artiklan 1 kohdan a alakohdan toinen luetelmakohta seuraavasti: "neuvoston 22 päivänä huhtikuuta antama direktiivi 1999/29/EY haitallisista aineista ja tuotteista eläinten ruokinnassa," 2. Korvataan 2 artiklan 1 kohdan g alakohta seuraavasti: "'laitoksella' kaikkia sellaisia yrityksiä, jotka tuottavat tai valmistavat jotain eläinten rehuksi tarkoitettua tuotetta tai jotka pitävät tuotetta väliaikaisesti hallussaan ennen sen liikkeelle laskemista tai jotka laskevat tämän tuotteen liikkeelle," 3. Korvataan 2 artiklan 1 kohdan h alakohta seuraavasti: "'liikkeelle laskemisella' ('liikkuvuudella') kaikkien eläinten ravinnossakäytettävien tuotteiden hallussapitämistä niiden myyntiä varten, tarjoaminen mukaan lukien, tai muuta kolmansille osapuolille joko ilmaiseksi tai korvausta vastaan tapahtuvaa siirtoa varten sekä itse myyntiä ja muita siirtomuotoja." 4. Lisätään 4 artiklan jälkeen 4 a artikla seuraavasti: 4a artikla 1. Jäsenvaltioiden on laadittava kansalliset varosuunnitelmat sellaisten kiireellisten tilanteiden hallitsemiseksi, jotka liittyvät eläinten ruokintaan tarkoitetuista tuotteista aiheutuvien kansanterveyttä, eläinten terveyttä ja ympäristöä uhkaavien vakavien vaarojen havaitsemiseen. 2. Komissio vahvistaa 23 artiklassa säädettyä menettelyä noudattaen perusteet. joissa määritellään varosuunnitelmien laatimista koskevat vähimmäisvaatimukset, [lokakuuhun 2000] mennessä. Näitä perusteita voidaan muuttaa saadun kokemuksen perusteella. 3. Komissio tarkastelee suunnitelmia sen määrittämiseksi, päästäänkö niillä toivottuun tavoitteeseen, ja ehdottaa asianomaisille jäsenvaltioille tarvittavia muutoksia. 4. Varosuunnitelmien tehokkuus on tarkastettava simulaatiokokeilla ja säännöllisesti erityisesti silloin kun asianomaisten valvontayksiköiden rakennetta muutetaan, ja suunnitelmia on tarvittaessa muutettava." 5. Korvataan 13 artiklan 1 kohdan toinen luetelmakohta seuraavasti: "- mahdollinen vaarattomaksi tekeminen," 6. Korvataan 14 artiklan ensimmäinen kohta seuraavasti: "Jos tuotteet hävitetään, käytetään muuhun tarkoitukseen, palautetaan alkuperämaahan tai tehdään vaarattomiksi 13 artiklan 1 kohdassa tarkoitetulla tavalla, määräjäsenvaltion on otettava viipymättä yhteys lähettäjäjäsenvaltioon. Muissa tapauksissa määräjäsenvaltio voi ottaa yhteyttä lähettäjäjäsenvaltioon. Lähettäjäjäsenvaltion on suoritettava kaikki tarvittavat toimenpiteet ja ilmoitettava määräjäsenvaltiolle suoritettujen tarkastusten laatu, niiden tulokset, tehdyt päätökset ja näiden päätösten perustelut." 7. Lisätään 15 artiklan jälkeen 3 a jakso seuraavasti: "3 a jakso Suojalauseke 15a artikla 1. Jos eläinten ruokinnassa käytetystä tuotteesta aiheutuva ihmisten tai eläinten terveyttä taikka ympäristöä todennäköisesti uhkaava vakava vaara ilmenee tai leviää Euroopan unionin alueella, komissio toteuttaa omasta aloitteestaan tai jonkin jäsenvaltion pyynnöstä viipymättä ja tilanteen vakavuudesta riippuen seuraavat toimenpiteet: - keskeyttää koko asianomaisesta jäsenvaltiosta tai sen osasta/kaikista asianomaisista jäsenvaltioista tai niiden osista peräisin olevien kyseisten tuotteiden liikkeelle laskemisen yhteisössä ja viennin kolmansiin maihin sekä kieltää niiden syöttämisen eläimille - vahvistaa erityisedellytykset, jotka koskevat tuotteiden liikkeelle laskemista yhteisössä , vientiä kolmansiin maihin sekä syöttämistä eläimille koko asianomaisesta jäsenvaltiosta tai sen osasta/kaikista asianomaisista jäsenvaltioista tai niiden osista. - vaatii asianomaista jäsenvaltioita/asianomaisia jäsenvaltioita varmistamaan tarvittaessa, että tuotteet palautetaan. 2. Komissio tiedottaa neuvostolle ja jäsenvaltioille 1 kohdan mukaisesti tehdyistä päätöksistä. Kiireellisiä tapauksia lukuun ottamatta komissio kuulee jäsenvaltioita ennen kuin se toteuttaa 1 kohdassa tarkoitetut toimenpiteet. 3. Jäsenvaltio voi saattaa komission päätöksen neuvoston käsiteltäväksi 30 päivän kuluessa tällaisesta tiedonannosta. Neuvosto voi määräenemmistöllä päättää asiasta toisin 30 päivän kuluessa. 4. Jos jokin jäsenvaltio virallisesti ilmoittaa komissiolle tarpeesta toteuttaa suojatoimenpiteitä ja komissio ei ole toiminut 1 kohdan mukaisesti, kyseinen jäsenvaltio voi toteuttaa väliaikaisia tuotteiden käyttöön tai liikkeelle laskemiseen sovellettavia suojatoimenpiteitä. Jos jäsenvaltio toteuttaa väliaikaisia suojatoimenpiteitä, sen on välittömästi ilmoitettava niistä muille jäsenvaltioille ja komissiolle. Komissio toimittaa asian kymmenen työpäivän kuluessa pysyvään rehukomiteaan saadakseen 23 artiklassa säädettyä menettelyä noudattaen annetun lausunnon kansallisen väliaikaisen suojatoimenpiteen pidentämisestä, muuttamisesta tai kumoamisesta. 5. Komissio tiedottaa Euroopan parlamentille toteutetuista toimenpiteistä." 8. Lisätään 16 artiklan jälkeen III A luku seuraavasti: "III A luku REHUSTA AIHEUTUVIA VAARATILANTEITA KOSKEVA TIETOJÄRJESTELMÄ 16a artikla 1. Jäsenvaltioiden on säädettävä, että jos toimijalla (tuoja, välittäjä, tuottaja, jne.) tai työnsä vuoksi jollakin muulla henkilöllä on tai on ollut hallussaan eläinten ruokinnassa, siten kuin se laajemmin määritellään, käytettäviä tuotteita sisältävä lähetys tai tämä on ollut suorassa kosketuksessa tällaiseen lähetykseen ja jos tämä on saanut tietoonsa, että - eläinten ruokinnassa käytettäviä tuotteita sisältävä lähetys sisältää vaarallisia aineita, tuotteita tai organismeja taikka saattaa olla vaarallinen johtuen virheellisistä merkinnöistä, käsittelystä, kuljetuksesta, varastoinnista taikka jalostuksesta, - rehuainelähetys ei ole direktiivien 1999/29/EY, 70/524/ETY, 82/471/ETY ja 96/25/EY [8] säännösten mukainen, [8] EYVL L 125, 23.5.1996, s. 35. ja on näin ollen tietoinen siitä, että tällainen lähetys muodostaa vakavan uhan eläinten terveydelle ja/tai kansanterveydelle taikka ympäristölle, tällaisen henkilön tai toimijan on viipymättä ilmoitettava asiasta viranomaisille, vaikka tarkoituksena olisikin tällaisen lähetyksen tuhoaminen, poistaminen markkinoilta tai jälleenkäsittely. 2. Saamiensa tietojen tarkastuksen jälkeen viranomaisten on viipymättä toteutettava tarvittavat toimenpiteet sen varmistamiseksi, että lähetystä ei käytetä eläinten ruokinnassa, ja viranomaisten on erityisesti asetettava kyseinen lähetys rajoituksen alaiseksi ja tutkittava viipymättä: - vaaratekijän luonne ja tarvittaessa vahingollisuuden aste, - vahingollisen sisällön tai vaaratekijän mahdollinen alkuperä. Jäsenvaltioiden on varmistettava, että vahingollisen lähetyksen lopullisella käytöllä, mukaan luettuna lähetyksen mahdollinen vaarattomaksi tekeminen, kuten puhdistus, jälleenkäsittely tai tuhoaminen, ei ole haitallisia vaikutuksia kansanterveyteen tai eläinten terveyteen taikka ympäristöön. 3. Jos ei voida sulkea pois mahdollisuutta rehu- ja elintarvikeketjun tai muiden erien saastumisesta tai vaarantumisesta, jäsenvaltioiden asianomaisten viranomaisten on viipymättä: - jäljitettävä ja asetettava rajoituksen alaiseksi kaikki vahingollisiksi katsotut tuote-erät, mukaan luettuina vaarallisella rehulla ja tuotteilla tai sivutuotteilla ruokitut elävät eläimet, ja varmistettava asianomaisten valvontayksiköiden välinen koordinointi erityisesti vahingollisten tuotteiden markkinoille saattamisen ehkäisemiseksi ja jo markkinoille saatettujen tuotteiden vetämiseksi sieltä pois, - arvioitava asiaan liittyvät vaarat alustavasti seuraavilta osin: a) mahdollinen ristikontaminaatio muiden rehuketjussa käytettyjen tai käytettävien tuotteiden kanssa, b) vahingollisten tuotteiden mahdollinen uudelleenkäyttö rehuketjussa, - toimitettava viipymättä komissiolle erityisesti riittävät tiedot eläinten rehuksi tarkoitettujen tuotteiden, elävien eläinten ja tuotteiden jäljittämiseksi ja tunnistamiseksi sekä tiedot suunnitelluista tai jo toteutetuista suojatoimenpiteistä, jotta komissio pystyy ilmoittamaan asianmukaiset tiedot muille jäsenvaltioille. Asianomaisten jäsenvaltioiden on välittömästi ilmoitettava komissiolle ilmoitettuja vaaroja koskevat kaikki seurantatoimet, myös vaaratilanteen päättymiseen liittyvät tiedot. 4. Komission ja jäsenvaltioiden on sovellettava tämän direktiivin mukaista tietojenvaihtojärjestelmää noudattaen yleisestä tuoteturvallisuudesta annetussa neuvoston direktiivissä 92/59/EY vahvistettuun nopeaan hälytysjärjestelmään sovellettua menettelyä." 9. Korvataan 17 artiklan 2 kohta seuraavasti: "2. Jäsenvaltioiden on edellytettävä, että tarkastuksia suorittavat virkamiehet ovat velvollisia pitämään salassa tiedot, joiden paljastamisen voitaisiin olettaa vahingoittavan yrityksen toimintaa. Liikesalaisuuksien suojaaminen ei voi estää sitä, että yleisen edun mukaiset ympäristö- ja terveysnäkökohtia koskevat tiedot ovat julkisia." 10. Lisätään 17 artiklan jälkeen 17a artikla seuraavasti: "17a artikla 1. Sanotun kuitenkaan rajoittamatta 15 artiklan soveltamista, komission ja jäsenvaltioiden asiantuntijat voivat yhteistyössä jäsenvaltion toimivaltaisten viranomaisten kanssa valvoa tämän direktiivin ja erityisesti sen 4, 5, 7, 11 ja 12 artiklan noudattamista paikan päällä. Komissio nimittää jäsenvaltioiden asiantuntijat jäsenvaltioiden ehdotuksesta. 2. Se jäsenvaltio, jonka alueella valvonta toteutetaan, antaa komissiolle ja jäsenvaltioiden asiantuntijoille kaiken tarvittavan avun näiden tehtävien suorittamiseksi. Ilmoitettuaan asianomaiselle jäsenvaltiolle ja täydessä yhteistyössä toimivaltaisten viranomaisten kanssa laitoksen tarkastus voidaan tehdä ilman ennakkovaroitusta. Komissio antaa jäsenvaltioille ja Euroopan parlamentille tiedot tarkastusten tuloksista ja julkaisee niistä raportin." 11. Muutetaan 22 artikla seuraavasti: 1. Lisätään 2 a kohta seuraavasti: Jäsenvaltioiden on pidettävä kirjaa 16 a artiklan 2 kohdan mukaisista toimistaan ja sisällytettävä yhteenveto näistä toimista komissiolle annettavaan vuosikertomukseen. Komissio laatii jäsenvaltioiden vuosikertomuksiin perustuvan vuosikertomuksen ja toimittaa sen Euroopan parlamentille. Jos tietyn saastumisen esiintymistiheys tai eläinten ruokinnassa käytettävästä tietystä tuotteesta aiheutuvan vaaran esiintymistiheys kasvaa, komissiolle on annettava viipymättä välikertomus. Välikertomukseen sisältyvistä tiedoista keskustellaan pysyvässä rehukomiteassa asianmukaisten toimenpiteiden toteuttamiseksi. Vuosikertomus ja välikertomus on annettava 23 artiklaa noudattaen laadittavan mallin mukaisesti." 2. Muutetaan 3 kohta seuraavasti: 1. Korvataan ilmaisu "kokonaiskertomuksen yhteisön tasolla tehtyjen tarkastusten tuloksista, johon" seuraavasti: "kokonaiskertomuksen yhteisön tasolla tehtyjen tarkastusten tuloksista ja yhteenvedon välikertomuksista, joihin". 2. Korvataan ilmaisu "suositukseksi" ilmaisulla "päätökseksi". 12. Poistetaan neuvoston direktiivin 95/53/EY johdanto-osan 3, 11 ja 17 kappale. 2 artikla Kumotaan neuvoston direktiivin 1999/29/EY 12 artiklan 3 ja 4 kohta. 3 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset säännökset voimaan viimeistään [30 päivänä kesäkuuta 2000]. Niiden on sovellettava näitä säännöksiä [1 päivästä heinäkuuta 2001]. Niiden on ilmoitettava tästä viipymättä komissiolle. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja